คปภ.เปิดต่างชาติถือหุ้นประกันภัย49%
บอร์ด คปภ. อนุมัติต่างชาติถือหุ้นประกันภัย 49% จาก 25% เหตุน้ำท่วมทำขาดทุนไทยหมดเงินเติม
27 มี.ค. 2555

บอร์ด คปภ. อนุมัติต่างชาติถือหุ้นประกันภัย 49% จาก 25% เหตุน้ำท่วมทำขาดทุนไทยหมดเงินเติม
นายประเวช องอาจสิทธิกุล เลขาธิการคณะกรรมการกำกับและส่งเสริมการประกอบธุรกิจประกันภัย (คปภ.) เปิดเผยว่า ที่ประชุมคณะกรรมการกำกับและส่งเสริมการประกอบธุรกิจประกันภัยประจำเดือน มี.ค. มีมติเพิ่มสัดส่วนผู้ถือหุ้นต่างชาติของบริษัทประกันภัยได้ 49% จากเดิม 25% เพื่อให้ คปภ.ใช้เป็นแนวทางในการพิจารณาอนุญาตให้ผู้ถือหุ้นต่างชาติ ที่มีความพร้อมทางการเงินเทคโนโลยีและประสบการณ์ในการดำเนินธุรกิจสามารถถือหุ้นในบริษัทประกันภัยไทยได้เพิ่มขึ้น
ทั้งนี้ บริษัทที่ต่างชาติสามารถถือหุ้นเพิ่มเป็น 49% ได้ เพื่อแก้ไขฐานะการเงินที่มีความจำเป็นต้องเพิ่มทุน แต่ผู้ถือหุ้นเดิมไม่ประสงค์จะเพิ่มทุนหรือไม่สามารถหาผู้ลงทุนสัญชาติไทยที่เหมาะสมได้ และต้องเป็นบริษัทที่ต้องการปรับปรุงการบริหารงาน เสริมสร้างความมั่นคงและเพิ่มศักยภาพในการดำเนินงาน เพื่อให้มีเงินทุนเพียงพอในการดำเนินธุรกิจในระยะยาว หรือมีความต้องการพัฒนาและปรับปรุงการบริหารงาน รวมถึงการถ่ายทอดเทคโนโลยี
นายจีรพันธ์ อัศวะธนกุล นายกสมาคมประกันวินาศภัย กล่าวว่า ถือเป็นเรื่องที่ดีที่มีการกำหนดคุณสมบัติชัดเจนออกมา ว่าบริษัทที่มีลักษณะใดถึงจะให้ต่างชาติถือหุ้นได้ 49%
สำหรับการขายประกันภัยพิบัติในวันที่ 28 มี.ค.นี้ มีบริษัทประกันภัยกว่า 50 บริษัทตอบรับมาแล้ว ส่วนที่เหลือที่ไม่ตอบรับเพราะเป็นบริษัทประกันสุขภาพ และบริษัทที่ไม่ได้ขายประกันภัยทรัพย์สิน ซึ่งมีอยู่ประมาณ 6-7 บริษัท